b'\n_START_ARTICLE_\nNorbert Darabos\n_START_SECTION_\nKoulutus\n_START_PARAGRAPH_\nDarabos on valmistunut Wienin yliopistosta, jossa h\xc3\xa4n opiskeli historiaa ja valtio-oppia vuosina 1982\xe2\x80\x931988. H\xc3\xa4n suoritti siviilipalveluksen (saks. Zivildienst) vuonna 1987.\n_START_SECTION_\nPoliittinen ura\n_START_PARAGRAPH_\nPoliittisen uransa Darabos aloitti Burgenlandin osavaltiossa sijaitsevan kotikaupunkinsa Nikitschin valtuutettuna vuonna 1987. Valmistumisensa j\xc3\xa4lkeen Darabos ty\xc3\xb6skenteli vuosina 1988\xe2\x80\x931991 johtajana sosiaalidemokraattisen ajatushautomon Dr.-Karl-Renner-Instituutin palveluksessa. Vuodesta 1998 h\xc3\xa4n on toiminut Burgenlandin sosiaalidemokraattien johtajana ja vuodesta 2000 puolueensa hallituksen j\xc3\xa4senen\xc3\xa4. It\xc3\xa4vallan parlamentin j\xc3\xa4senen\xc3\xa4 h\xc3\xa4n on toiminut 16. kes\xc3\xa4kuuta 2004 alkaen._NEWLINE_Sosiaalidemokraattien noustua parlamentin suurimmaksi puolueeksi vuoden 2006 vaaleissa Darabos valittiin mukaan neuvottelemaan It\xc3\xa4vallan kansanpuolueen (\xc3\x96VP) kanssa muodostettavasta hallituksesta. H\xc3\xa4net nimitettiin puolustusministeriksi sosiaalidemokraattien ja kansanpuolueen muodostamaan Alfred Gusenbauerin hallitukseen, joka aloitti 11. tammikuuta 2007. Darabos jatkoi ministerin\xc3\xa4 my\xc3\xb6s 2. joulukuuta 2008 aloittaneessa Werner Faymannin hallituksessa, jolloin h\xc3\xa4nen vastuulleen tulivat my\xc3\xb6s urheiluasiat._NEWLINE_Puolustusministerin\xc3\xa4 Darabos on linjannut tulevaisuuden haasteiksi tietoverkkojen turvallisuuden ja terrorismin uhkan. Tiukan taloustilanteen alla puolustusministeri\xc3\xb6 m\xc3\xa4\xc3\xa4r\xc3\xa4ttiin s\xc3\xa4\xc3\xa4st\xc3\xa4m\xc3\xa4\xc3\xa4n 600 miljoonaa euroa vuoteen 2016 menness\xc3\xa4. Darabosin esittelemiin s\xc3\xa4\xc3\xa4st\xc3\xb6ihin kuuluivat muun muassa asevoimien ty\xc3\xb6ntekij\xc3\xb6iden v\xc3\xa4hent\xc3\xa4minen ja luopuminen suurimmasta osasta panssarivaunuista. Darabos torjui sosiaalidemokraattien piirist\xc3\xa4 nousseen ehdotuksen ilmavoimien h\xc3\xa4vitt\xc3\xa4jien myymiseksi ja ilmapuolustuksen hoitamisen ostopalveluna._NEWLINE_S\xc3\xa4\xc3\xa4st\xc3\xb6suunnitelmien lis\xc3\xa4ksi Darabos on esitt\xc3\xa4nyt It\xc3\xa4vallan luopuvan asevelvollisuudesta ja siirtyv\xc3\xa4n ammattiarmeijaan. Suurin osa it\xc3\xa4valtalaisista vastustaa asevelvollisuutta, ja asiasta on aikomus j\xc3\xa4rjest\xc3\xa4\xc3\xa4 kansan\xc3\xa4\xc3\xa4nestys. Vuoden 2012 alussa Darabos ilmoitti, ett\xc3\xa4 ammattiarmeijaa testataan ensin luopumalla asevelvollisten k\xc3\xa4yt\xc3\xb6st\xc3\xa4 tietyiss\xc3\xa4 joukkoyksik\xc3\xb6iss\xc3\xa4.'